《江行道中》
明代·袁中道

夜雪大作。时欲登舟至沙市，竟为雨雪所阻。然万竹中雪子敲戛，铮铮有声，暗窗红火，任意看数卷书，亦复有少趣。

自叹每有欲往，辄复不遂。然流行坎止，任之而已。鲁直所谓“无处不可寄一梦”也。

天霁。晨起登舟，入沙市。午间，黑云满江，斜风细雨大作。予推篷四顾：天然一幅烟江幛子！

作者简介：（1570—1623）明荆州府公安人，字小修。袁宏道弟。初随兄宦游京师，交四方名士。万历四十四年进士。官至南京吏部郎中。与兄袁宗道、袁宏道并称三袁，为“公安派”代表作家。有《珂雪斋集》。